Oficialusis leidinys L 125 , 15/05/1990 p. 0028 - 0036



Susitarimas tarp Europos ekonominės bendrijos ir Siera Leonės Respublikos dėl žvejybos Siera Leonės vandenyse EUROPOS EKONOMINĖ BENDRIJA (toliau – Bendrija) ir SIERA LEONĖS RESPUBLIKA (toliau – Siera Leonė), ATSIŽVELGDAMOS į bendradarbiavimo dvasią, kylančią iš AKR-EEB konvencijos, taip pat į gerus Bendrijos ir Siera Leonės bendradarbiavimo santykius; ATSIŽVELGDAMOS į Siera Leonės norą skatinti racionalų savo žuvininkystės išteklių valdymą, naudojimą ir apsaugą stiprinant bendradarbiavimą; PRISIMINDAMOS, kad Siera Leonė turi išimtinę teisė valdyti ir kontroliuoti žuvininkystės išteklius ir kitus vandens išteklius savo žvejybos zonoje, besitęsiančioje 200 jūrmylių nuo jos krantų, kurioje naudojasi suvereniomis teisėmis tirdama, naudodama, apsaugodama ir valdydama minėtos zonos išteklius; ATSIŽVELGDAMOS į abiejų šio Susitarimo Šalių pasirašytą Jungtinių Tautų jūrų teisės konvenciją; NORĖDAMOS plėtoti ir stiprinti abiem Šalims naudingą bendradarbiavimą žvejybos srityje; NUSPRENDUSIOS savo santykiuose vadovautis abipusio pasitikėjimo dvasia ir pagarba viena kitos interesams jūrų žvejybos srityje; NORĖDAMOS nustatyti sąlygas, reglamentuojančias veiklą, kurioje abi Šalys turi bendrų interesų, SUSITARĖ: 1 straipsnis Šio Susitarimo tikslas yra nustatyti principus ir taisykles, kurios ateityje visais atžvilgiais reglamentuos laivų, plaukiojančių su Bendrijos valstybių narių vėliavomis (toliau – Bendrijos laivai), žvejybos veiklą vandenyse, kurie priklauso Siera Leonės suverenitetui arba jurisdikcijai žvejybos atžvilgiu (toliau – Siera Leonės vandenys), pagal Jungtinių Tautų jūrų teisės konvencijos nuostatas ir kitas tarptautinės teisės normas. 2 straipsnis Siera Leonė leidžia Bendrijos laivams žvejoti Siera Leonės žvejybos zonoje pagal šį Susitarimą ir Siera Leonėje galiojančius įstatymus bei kitus teisės aktus, susijusius su žuvininkyste. 3 straipsnis 1. Bendrija įsipareigoja imtis visų reikiamų priemonių siekdama užtikrinti, kad Bendrijos laivai laikysis šio Susitarimo nuostatų ir teisės aktų, susijusių su žvejyba Siera Leonės žvejybos zonoje, atitinkančių Jungtinių Tautų jūrų teisės konvencijos nuostatas ir kitas tarptautinės teisės normas. 2. Siera Leonės institucijos praneša Europos Bendrijų Komisijai apie bet kokius siūlomus tų įstatymų ir kitų teisės aktų pakeitimus. 4 straipsnis 1. Bendrijos laivų žvejybos veikla Siera Leonės žvejybos zonoje pagal šį Susitarimą vykdoma gavus žvejybos licenciją, kurią išduoda Siera Leonės Vyriausybė. 2. Licencijos išduodamos Siera Leonės institucijų Protokole nustatytose ribose. 3. Bendrijos prašymu Siera Leonės institucijos išduoda licencijas suinteresuotiems laivų savininkams, sumokėjusiems licencijos mokesčius. 4. Paraiškų licencijoms gauti teikimo formalumai, jų galiojimo laikas, mokesčio dydis, mokėjimo nuostatos ir zona, kurioje leidžiama žvejoti, yra tokie, kokie yra nurodyti priede. 5 straipsnis Šalys įsipareigoja tiesiogiai arba per tarptautines organizacijas koordinuoti veiksmus, kad užtikrintų gyvųjų išteklių valdymą bei apsaugą, ypač rytinėje ir centrinėje Atlanto dalyje ir padėtų vykdyti reikiamus mokslinius tyrimus. 6 straipsnis Laivai, kuriems pagal šį Susitarimą suteikiamas leidimas žvejoti Siera Leonės žvejybos zonoje, privalo teikti Siera Leonės institucijoms ataskaitas apie sugavimą ir kitą su tuo susijusią informaciją pagal priede nustatytas sąlygas. 7 straipsnis Už žvejybos galimybes, suteikiamas pagal 2 straipsnį, Bendrija pagal pirmiau minėto Protokolo nuostatas moka Siera Leonei finansinę kompensaciją, neapribodama finansavimo, į kurį Siera Leonė turi teisę pagal AKR-EEB Konvenciją. 8 straipsnis 1. Nepažeidžiant Siera Leonės suverenumo arba jurisdikcijos jos žvejybos zonos atžvilgiu, Šalys sutinka tartis klausimais, susijusiais su šio Susitarimo įgyvendinimu ir tinkamu veikimu. Tam tikslui įsteigiamas Jungtinis komitetas. Komitetas bet kurios Šalies prašymu pakaitomis susirenka Siera Leonėje arba Bendrijoje. 2. Ginčas, kilęs dėl šio Susitarimo aiškinimo arba taikymo, sprendžiamas konsultacijų tarp Šalių būdu. 9 straipsnis 1. Jeigu Siera Leonės institucijos, atsižvelgdamos į žuvų išteklių pokyčius, nuspręstų taikyti apsaugos priemones, kurios turėtų įtakos Bendrijos laivų veiklai, Šalys pradės konsultacijas, kad galėtų pritaikyti šio Susitarimo priedą ir Protokolą. 2. 1 straipsnio dalyje nurodytos konsultacijos bus grindžiamos principu, kad iš esmės sumažinus Protokole numatytas žvejybos teises bus ekvivalentiškai mažinama Bendrijos mokama finansinė kompensacija. 3. Bet kokios Siera Leonės institucijų taikomos apsaugos priemonės turi būti grindžiamos objektyviais ir moksliniais kriterijais ir vienodai galioja Bendrijos ir kitų trečiųjų šalių laivams, nepažeisdamos specialių susitarimų, sudarytų tarp toje pačioje geografinėje teritorijoje esančių besivystančių valstybių, įskaitant abipusius susitarimus dėl žvejybos. 10 straipsnis Nė viena šio Susitarimo nuostata neturi įtakos ir jokiu būdu nepažeidžia kurios nors Šalies požiūrio į bet kokį dalyką, susijusį su Jūrų teise. 11 straipsnis Šis Susitarimas taikomas teritorijose, kuriose taikoma Europos ekonominės bendrijos steigimo sutartis, toje sutartyje nustatytomis sąlygomis ir Siera Leonės teritorijoje. 12 straipsnis Priedas ir Protokolas yra neatskiriama šio Susitarimo dalis, todėl, jeigu nenurodyta kitaip, nuoroda į šį Susitarimą reiškia ir nuorodą ir į juos. 13 straipsnis 1. Susitarimas sudaromas pradiniam dvejų metų laikotarpiui nuo Susitarimo įsigaliojimo dienos. Jeigu kuri nors iš Šalių nenutrauks šio Susitarimo pranešusi apie tai mažiausiai prieš šešis mėnesius iki dvejų metų laikotarpio pabaigos, jis galios dar vienerius metus, jei nebus denonsuotas pranešimu, pateikiamu mažiausiai prieš tris mėnesius iki kiekvieno tokio vienerių metų laikotarpio pabaigos. 2. Jeigu Susitariančioji Šalis pateikia pranešimą apie Susitarimo denonsavimą, Susitariančiosios Šalys pradeda derybas. 3. Prieš pasibaigiant Protokolo galiojimo laikotarpiui Susitariančiosios Šalys pradeda derybas, kad bendru susitarimu nustatytų, kokias pataisas arba papildymus reikia padaryti priede ar Protokole. 14 straipsnis Šis Susitarimas sudarytas dviem egzemplioriais danų, olandų, anglų, prancūzų, vokiečių, graikų, italų, portugalų ir ispanų kalbomis. Visi tekstai yra autentiški. Susitarimas įsigalioja jo pasirašymo dieną. -------------------------------------------------- PRIEDAS BENDRIJOS LAIVAMS KELIAMOS ŽVEJYBOS SIERA LEONĖS ŽVEJYBOS ZONOJE SĄLYGOS 1. Paraiška licencijai gauti ir licencijos išdavimo formalumai a) Europos Bendrijų Komisija per Europos Bendrijų Komisijos atstovą Siera Leonėje pateikia Siera Leonės žuvininkystės ministerijai laivo savininko paraišką dėl kiekvieno laivo, norinčio žvejoti pagal šį Susitarimą, mažiausiai prieš 30 dienų iki prašomo galiojimo laikotarpio pradžios. Paraiška surašoma užpildžius tam tikslui Siera Leonės pateiktą formą, kurios pavyzdys pridedamas (1 priedas). Kiekviena paraiška pateikiama kartu su mokėjimą įrodančiu dokumentu. b) Prieš gaudamas licenciją kiekvienas traleris ir giliavandenės žvejybos ūdomis žvejojantis laivas ne dažniau kaip kartą per metus turi būti prisistatytas tikrinimui Frytauno uoste pagal galiojančias taisykles ir reglamentus. Šis tikrinimas atliekamas per 24 val. nuo laivo atvykimo į uostą. Patirtas išlaidas, 300 ekiu už laivą, padengia laivų savininkai. c) Kiekviena licencija laivo savininkui išduodama vienam jo nurodytam laivui. Jeigu atsiranda force majeure aplinkybės, Europos Bendrijų Komisijos pageidavimu licencija suteikta vienam Bendrijos laivui, gali būti pakeista licencija kitam jos laivui, turinčiam tas pačias charakteristikas. Tokiu atveju už likusį licencijos galiojimo laikotarpį nemokamas joks mokestis. Naujojoje licencijoje turi būti nurodyta: - jos išdavimo data, - tai, kad ankstesnė licencija buvo pakeista nauja. d) Licencijas Siera Leonės institucijos išduoda per 30 dienų po to, kai gauna mokesčio sumokėjimo patvirtinimą; licencijos įteikiamos laivų savininkams arba jų atstovams per Europos Bendrijų Komisijos delegaciją Siera Leonėje. e) Licencijos dokumentas visada turi būti laive. f) Iki Susitarimo įsigaliojimo dienos Siera Leonės institucijos praneša apie tvarką, kuria turi būti sumokėti mokesčiai už licenciją, ypač – apie banko sąskaitos rekvizitus bei mokėjimo valiutą. g) Į licencijos mokestį įskaičiuoti visi nacionaliniai ir vietiniai mokesčiai, išskyrus mokesčius už paslaugas. 2. Licencijų galiojimas ir mokėjimo sąlygos tunus žvejojantiems seineriams, kartimis, prie kurių pritvirtinti lynai su kabliukais žvejojantiems laivams ir vandens paviršiuje ūdomis žvejojantiems laivams a) Licencijos galioja vienerius metus. Jas galima pratęsti. b) Nustatomas 20 ekiu mokestis už toną, sugautą Siera Leonės žvejybos zonoje. Paraiškos dėl licencijų tunus žvejojantiems laivams pateikiamos po to, kai Siera Leonei iš anksto sumokama vienkartinė 1000 ekiu suma už metus už kiekvieną seinerį; ji prilyginama mokesčiui už 50 tonų Siera Leonės žvejybos zonoje pagautų tunų per metus, ir vienkartinė 200 ekiu suma už metus už kiekvieną kartimis, prie kurių pritvirtinti lynai su kabliukais žvejojantį laivą ir vandens paviršiuje ūdomis žvejojantį laivą; ši suma prilyginama mokesčiams už 10 tonų Siera Leonės žvejybos zonoje per metus sugautų tunų ir kitų migruojančių žuvų rūšių. Galutinę ataskaitą apie mokesčius, kuriuos už žvejybos metus turi sumokėti kiekvienas laivas, Europos Bendrijų Komisija parengia pagal laivų savininkų sudarytas ataskaitas apie sugavimą, kurias tvirtina moksliniai institutai, atsakingi už laimikio kiekio tikrinimą (ORSTOM ir IEOY-Y Ispanijos okeanografijos institutas). Galutinė ataskaita bus perduota Siera Leonės institucijoms ir apie tai bus pranešta laivų savininkams, kurie per 30 dienų turės įvykdyti savo finansinius įsipareigojimus. Jei suma, mokėta už faktines žvejybos operacijas, mažesnė už išankstinį mokestį, atitinkamas skirtumas laivo savininkui negrąžinamas. 3. Licencijų galiojimas ir mokėjimo sąlygos traleriams bei giliavandenės žvejybos ūdomis žvejojantiems laivams Licencijos galioja 6 arba 12 mėnesių. Mokesčiai nustatomi pagal bruto registrines tonas taip: a) 12 mėnesių licencijoms: 106 ekiu už bruto registrinę toną per metus; b) 6 mėnesių licencijoms: 60 ekiu už bruto registrinę toną per metus. 4. Tikrinimas ir stebėjimas a) Traleriai ir giliavandenės žvejybos ūdomis žvejojantys laivai Siera Leonės institucijų prašymu įsileidžia į laivą šių institucijų paskirtą stebėtoją, kad patikrintų laimikį, pagautą Siera Leonės žvejybos zonoje. Stebėtojams sudaromos visos jų pareigoms atlikti reikalingos sąlygos, įskaitant galimybę patekti į reikiamas vietas ir susipažinti su dokumentais. Stebėtojas negali laive būti ilgiau negu būtina jo pareigoms atlikti. Laive stebėtojai aprūpinami tinkamu maitinimu ir gyvenimo sąlygomis. Jeigu laivas, kuriame yra Siera Leonės stebėtojas, išplauktų iš Siera Leonės žvejybos zonos, bus imamasi bet kokių priemonių, kad stebėtojas kuo greičiau grįžtų į Siera Leonę laivo savininko sąskaita. b) Visi laivai privalo priimti į laivą bet kokį kitą Siera Leonės pareigūną, atsakingą už tikrinimą bei stebėjimą, ir padėti jam atlikti pareigas. 5. Jūreivių samdymas 1. Tralerių ir giliavandenės žvejybos ūdomis žvejojančių laivų savininkai, kuriems pagal šį Susitarimą išduotos žvejybos licencijos, prisideda prie Siera Leonės piliečių profesinio mokymo darbo vietose esant toliau išdėstytoms sąlygoms ir apribojimams: - du jūreiviai/žvejai – iki 350 BRT laivuose, - trys jūreiviai/žvejai – daugiau negu 350 BRT laivuose. 2. Atlyginimas, kurį tokiems jūreiviams moka laivų savininkai, nustatomas abipusiu laivų savininkų ir Siera Leonės institucijų susitarimu. Jei žvejai nėra samdomi, laivų savininkai privalo sumokėti vienkartinį mokestį, lygų 30 % jūreivio darbo užmokesčio. Šie pinigai skiriami žvejų mokymui Siera Leonėje, jie mokami į sąskaitą, nurodytą Siera Leonės institucijų. 6. Sugavimo deklaracijos Bendrijos laivai, kuriems pagal šį Susitarimą suteikta licencija žvejoti Siera Leonės vandenyse, turi pateikti Siera Leonės žuvininkystės ministerijai ataskaitą apie sugavimą, o jos kopiją – Komisijos delegacijai Siera Leonėje, laikydamiesi tokios tvarkos: - kiekvienas laivas, turintis Siera Leonės žvejybos licenciją, kiekvieną dieną pildo žvejybos laivo žurnalą, - traleriai ir giliavandenės žvejybos ūdomis žvejojantys laivai pagal 2 priedą sudaro mėnesinę ataskaitą ir pateikia ją kas ketvirtį, - tunus žvejojantys seineriai ir laivai, žvejojantys tunus kartimis, prie kurių pritvirtinti lynai su kabliukais, bei vandens paviršiuje ūdomis žvejojantys laivai pildo žvejybos laivo žurnalą pagal 3 priedą kiekvienam žvejybos laikotarpiui, praleistam Siera Leonės žvejybos zonoje. Forma turi būti išsiųsta Siera Leonės žuvininkystės ministerijai per 45 dienas po to, kai baigiasi žvejybos reisas Siera Leonės žvejybos zonoje, - formos turi būti užpildytos įskaitomai ir pasirašytos laivo kapitono. 7. Sugavimo iškrovimas Siekiant pagerinti Siera Leonės žvejybos zonoje sugautų žuvų tiekimą vietos gyventojams, nustatoma, kad traleriai, kuriems leista žvejoti Siera Leonės žvejybos zonoje, per metus už vieną registrinę bruto toną sugautų žuvų turi iškrauti rinkos kaina 75 kg žuvų, skirtų vietos vartojimui. Be to, dar 25 kg vietos vartojimui skirtų žuvų už vieną registrinę bruto toną per metus turi būti iškraunama Žuvininkystės departamentui neatlygintinai kaip pagalba jai vykdyti pareigas pagal Žuvininkystės valdymo ir plėtros teisės aktą. Šiose nuostatose numatytas ir papildomas iškrovimas, dėl kurio tariamasi asmeniškai. Žuvis iškrauti galima individualiai arba kartu, tačiau reikia nurodyti atitinkamus laivus. 8. Žvejybos zonos Protokolo 1 straipsnyje nurodytiems traleriams ir giliavandenės žvejybos ūdomis žvejojantiems laivams suteikiamas leidimas žvejoti vandenyse, esančiuose už penkių jūrmylių nuo bazinių linijų. 9. Leistinas tinklų akių dydis Mažiausias leistinas tinklų akių dydis laivui, žvejojančiam tralu (kai tinklas visiškai ištemptas) yra: - 60 mm kaulinėms žuvims, - 40 mm ne kaulinių žuvų rūšims. Žvejyba autrigeriu leidžiama naudojant tik du tinklus. Laivams, žvejojantiems tunus su kartimis, prie kurių pritvirtinti lynai su kabliukais, suteikiamas leidimas gaudyti gyvą masalą tinklais, kurių akių dydis 16 mm. 10. Įplaukimas į zoną ir išplaukimas Visi Bendrijos laivai, pagal šį Susitarimą žvejojantys Siera Leonės žvejybos zonoje, įplaukdami ir išplaukdami iš Siera Leonės žvejybos zonos, praneša licencijoje nurodytai radijo stočiai dieną, laiką ir vietą. Radijo šaukinys, dažnis ir radijo stoties darbo valandos pridedamos prie licencijos. Tuo atveju, kai negalima susisiekti su radijo stotimi, laivai gali naudotis kitomis ryšio priemonėmis (pvz., teleksu, telegrafu). 11. Tvarka, kurios laikomasi arešto atveju Europos Bendrijų Komisijos delegacijai Siera Leonėje per 48 val. pranešama apie bet kokio žvejybos laivo, plaukiojančio su Bendrijos valstybės narės vėliava ir turinčio galiojančią pagal šį Susitarimą išduotą licenciją, areštą išskirtinėje Siera Leonės ekonominėje zonoje. Institucijoms tuo pačiu metu siunčiamas trumpas pranešimas apie arešto aplinkybes bei priežastis. -------------------------------------------------- PROTOKOLAS dėl žvejybos teisių ir finansinio įnašo, numatyto Europos ekonominės bendrijos ir Siera Leonės Respublikos Susitarime dėl žvejybos Siera Leonės vandenyse 1 straipsnis Pagal Susitarimo 2 straipsnį dvejų metų laikotarpiui nuo jo įsigaliojimo dienos suteikiamos tokios žvejybos galimybės: - tunus žvejojantiems okeaniniams seineriams: licencijos 46 laivams, - tunus ir kitas migruojančias žuvų rūšis žvejojantiems laivams, naudojantiems kartis, prie kurių pritvirtinti lynai su kabliukais, ir vandens paviršiuje ūdomis žvejojantiems laivams: licencijos 43 laivams, - vėžiagyvius, moliuskus ir kaulines žuvis žvejojantiems traleriams ir giliavandenės žvejybos ūdomis pelekines žuvis žvejojantiems laivams: 10300 BRT per mėnesį pagal metinį vidurkį. 2 straipsnis 1. Susitarime nurodyta finansinė kompensacija už pirmiau minėtą laikotarpį yra 4990000 ekiu, ji išmokama dviem kasmetiniais mokėjimais. 2. Naudojimasis šia kompensacija priklauso išskirtinei Siera Leonės kompetencijai. 3. Finansinė kompensacija sumokama į sąskaitą, atidarytą Siera Leonės nurodytoje finansinėje institucijoje arba kitoje įstaigoje. 3 straipsnis Bendrijos prašymu, 1 straipsnyje nurodytos žvejybos teisės gali būti didinamos ir vėliau leidžiama sugauti po 1000 BRT per mėnesį pagal metinį vidurkį. Tokiu atveju 2 straipsnyje nurodyta finansinė kompensacija didinama proporcingai pro rata temporis. 4 straipsnis 1. Be to, Bendrija dar sumoka 360000 ekiu įnašą finansuoti mokslinėms ir techninėms programoms (taip pat įrangai, infrastruktūrai ir kt.), kuriomis siekiama pagilinti žinias apie Siera Leonės žvejybos zonos žuvų išteklius. 2. Kompetentingos Siera Leonės institucijos siunčia Komisijai trumpą ataskaitą apie gautų lėšų panaudojimą. 3. Bendrijos įnašas mokslinėms ir techninėms programoms finansuoti kiekvieną kartą mokamas į Siera Leonės žuvininkystės ministerijos nurodytą sąskaitą. 5 straipsnis Abi Šalys sutinka, kad esminė jų sėkmingo bendradarbiavimo sąlyga yra jūrų žvejyboje dalyvaujančių asmenų įgūdžių ir pažangiosios patirties tobulinimas. Todėl Bendrija padės Siera Leonės piliečiams įsidarbinti Bendrijos valstybių narių arba valstybių, su kuriomis yra sudariusi bendradarbiavimo susitarimus, įmonėse ir skirs 300000 ekiu mokslo ir praktinio mokymo stipendijoms studijuojantiems įvairius mokslo, technikos ir ekonomikos dalykus, susijusius su žuvininkyste. Dalis šios sumos Siera Leonės institucijų prašymu gali būti panaudota dalyvavimo tarptautiniuose susitikimuose, susijusiuose su žuvininkyste, išlaidoms padengti. 6 straipsnis Jeigu Bendrija neatliktų pirmiau nurodytų mokėjimų, šio Protokolo taikymas gali būti sustabdytas. --------------------------------------------------